CELEX: 32015R0097
Language: lv
Date: 2014-10-17 00:00:00
Title: Komisijas Deleģētā regula (ES) 2015/97 ( 2014. gada 17. oktobris ), ar ko attiecībā uz informēšanu par nozīmīgām valsts parāda vērtspapīru neto īsajām pozīcijām labo Deleģēto regulu (ES) Nr. 918/2012  Dokuments attiecas uz EEZ

23.1.2015   
            
            
               LV
            
            
               Eiropas Savienības Oficiālais Vēstnesis
            
            
               L 16/22
            
         KOMISIJAS DELEĢĒTĀ REGULA (ES) 2015/97
   (2014. gada 17. oktobris),
   ar ko attiecībā uz informēšanu par nozīmīgām valsts parāda vērtspapīru neto īsajām pozīcijām labo Deleģēto regulu (ES) Nr. 918/2012
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 14. marta Regulu (ES) Nr. 236/2012 par īso pārdošanu un dažiem kredītriska mijmaiņas darījumu aspektiem (1) un jo īpaši tās 3. panta 7. punktu,
   tā kā:
   
               (1)
            
            
               Saskaņā ar pilnvarojumu, kas sniegts Regulas (ES) Nr. 236/2012 3. panta 7. punkta c) apakšpunktā, Komisijas Deleģētās regulas (ES) Nr. 918/2012 (2) 13. pantā ir precizēta pozīciju aprēķināšanas metode, ko piemēro grupā ietilpstošām juridiskām vienībām, kurām ir garās vai īsās pozīcijas saistībā ar konkrētu emitentu. Deleģētās regulas (ES) Nr. 918/2012 13. pantā pozīciju aprēķināšanas metode ir paredzēta gan emitētajam akciju kapitālam, gan emitētajiem valsts parāda vērtspapīriem. Tomēr Deleģētās regulas (ES) Nr. 918/2012 13. panta 3. punktā pašreiz ir minēts tikai Regulas (ES) Nr. 236/2012 5. pantā noteiktais informēšanas slieksnis attiecībā uz nozīmīgām akciju neto īsajām pozīcijām, lai gan tajā būtu jāmin arī Regulas (ES) Nr. 236/2012 7. pantā noteiktais informēšanas slieksnis attiecībā uz nozīmīgām valsts parāda vērtspapīru neto īsajām pozīcijām.
            
         
               (2)
            
            
               Tādēļ, lai novērstu juridisko nenoteiktību, Deleģētā regula (ES) Nr. 918/2012 ir attiecīgi jālabo,
            
         IR PIEŅĒMUSI ŠO REGULU.
   1. pants
   Deleģētās regulas (ES) Nr. 918/2012 13. panta 3. punkta pirmo teikumu aizstāj ar šādu:
   
      “3.   Ja neto īsā pozīcija sasniedz vai pārsniedz informēšanas slieksni saskaņā ar Regulas (ES) Nr. 236/2012 5. un 7. pantu vai publiskošanas slieksni saskaņā ar tās 6. pantu, tad grupā ietilpstoša juridiskā vienība saskaņā ar Regulas (ES) Nr. 236/2012 5.–11. pantu ziņo un publisko informāciju par neto īso pozīciju konkrēta emitenta vērtspapīros, kas aprēķināta saskaņā ar 1. punktu, ja neviena neto īsā pozīcija, kas grupas līmenī aprēķināta saskaņā ar 2. punktu, nesasniedz vai nepārsniedz informēšanas vai publiskošanas slieksni.”
   
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 17. oktobrī
      
         
            Komisijas vārdā –
         
         
            priekšsēdētājs
         
         José Manuel BARROSO
      
   
   
      (1)  OV L 86, 24.3.2012., 1. lpp.
   
   
      (2)  Komisijas 2012. gada 5. jūlija Deleģētā regula (ES) Nr. 918/2012, ar kuru Eiropas Parlamenta un Padomes Regulu (ES) Nr. 236/2012 par īso pārdošanu un dažiem kredītriska mijmaiņas darījumu aspektiem papildina attiecībā uz definīcijām, neto īso pozīciju aprēķināšanu, segtiem valsts kredītriska mijmaiņas darījumiem, informēšanas sliekšņiem, likviditātes sliekšņiem, ko piemēro ierobežojumu apturēšanai, ievērojamiem finanšu instrumentu vērtības kritumiem un negatīviem notikumiem (OV L 274, 9.10.2012., 1. lpp.).